Christian H. Hansen (DF), 2001-04-05:
Først vil jeg takke for en god debat.
Jeg synes, den har været god, og den har også været positiv langt hen ad vejen.
Vi har også været langt omkring.
Vi har været inde i forhandlinger om den kommende regering, og det var jo så lige efter, at De Konservative havde haft ordet.
Jeg er da glad for, at både De Konservative og Venstre kan støtte det her forslag. Da vi så kom til CD og Kristeligt Folkeparti, blev det jo et nej.
Så hvis vi skal gå videre med de her regeringsforhandlinger, kan vi jo konstatere, at firkløverregeringen da i hvert fald også er væk nu, hvis vi skal have gennemført noget på det her område.
Selvfølgelig er det kedeligt, at Venstre er låst fast af folkeskoleforliget, men jeg tror, at vi er nogle, som gerne vil være med til at hjælpe Venstre af med lænkerne. Det er stadig væk Dansk Folkepartis opfattelse, at muligheden for at blive fritaget for denne her deltagelse i undervisningen i kristendomskundskab i folkeskolen skal ophæves.
Det er vores opfattelse, at såfremt man skal forstå det danske samfund og kunne klare sig her, er det vigtigt, at man tilegner sig kundskaber om den kristne tradition.
Anledningen til nærværende forslag er jo til dels afledt af debatten om at omdøbe faget kristendomskundskab til religion.
Nogle vil så også have bare navnet døbt om; det er vi i Dansk Folkeparti meget modstandere af. Som udgangspunkt for denne her debat er det vigtigt at pointere, at faget kristendomskundskab ikke har til formål at være forkyndende - det har vi også været meget omkring i dag, og det tror jeg, at der er en forståelse for - men at faget er et orienterende fag på linje med f.eks. undervisning i historie.
Derfor til de ordførere, der har været inde på, at man med det her fag ligesom stadig væk ikke åbner mulighed for, at man får en bred orientering om andre religioner
: Det er jo faktisk et af de elementer, der indgår undervisningen i dag. Folkeskolelovens gældende formulering om fritagelse for deltagelse i undervisningen i kristendomskundskab har jo følgende ordlyd i § 6, stk. 2: »Et barn skal efter anmodning fritages for at deltage i undervisningen i kristendomskundskab, når forældremyndighedens indehaver skriftligt over for skolens leder erklærer selv at ville sørge for barnets religionsundervisning.« Derfor kan det jo også være mærkeligt, at der så ikke er noget redskab eller nogen hjemmel til at kontrollere, at dette nu også bliver efterlevet. Sluttelig vil jeg også sige, at ministeren var inde på at have kendskab til, at der nogle steder var gode resultater med hensyn til oplysning om undervisning, som så gjorde, at der var flere, der deltog i den.
Fru Tove Videbæk nævnte også noget om, at det af vores forslag fremgik, at vi havde haft kontakt til tre skoler.
Og jeg kan forstå, at undervisningsministeren også i spørgetiden - jeg tror, det var den 30. januar, hvor der også var nogle spørgsmål fra Dansk Folkeparti - var lidt inde på det her. Jeg synes, man måske så skulle få lavet en undersøgelse, som viser, hvor stort problemet er, for vi tror stadig væk på, at det er et stort problem.
Og vi tror, at det ville være rigtig godt, hvis kristendomsundervisningen blev gjort obligatorisk ligesom faget historie, fordi vi mener, at der er en meget stor sammenhæng imellem kristendomskundskab og historie.
Det er to ting, som falder sammen.